OBRAZLOŽENJE
uz Prijedlog Odluke o komunalnom doprinosu Općine Sikirevci

I. PRAVNA OSNOVA ZA DONOŠENJE ODLUKE
Pravna osnova za donošenje Odluke o komunalnom doprinosu sadržana je u odredbama članka 78. Zakona o komunalnom gospodarstvu („Narodne novine“, broj 68/18., 110/18. – Odluka Ustavnog suda Republike Hrvatske, 32/20. i 145/24.), kojim je propisano da predstavničko tijelo jedinice lokalne samouprave donosi odluku o komunalnom doprinosu kojom se određuju zone za plaćanje komunalnog doprinosa, jedinična vrijednost komunalnog doprinosa po pojedinim zonama, način i rokovi plaćanja te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.
II. RAZLOZI DONOŠENJA ODLUKE
Posljednja Odluka o komunalnom doprinosu Općine Sikirevci, kao i njezine izmjene i dopune, donesene su tijekom 2019. godine. Od tada nije bilo značajnijih izmjena lokalnog propisa, dok su u međuvremenu nastupile promjene zakonskog i valutnog okvira u kojem se uređuje i provodi obračun komunalnog doprinosa.
Naime, donošenjem Zakona o komunalnom gospodarstvu 2018. godine uspostavljen je novi zakonski okvir za uređivanje komunalnog doprinosa, a naknadnim izmjenama i dopunama Zakona, uključujući izmjene objavljene u „Narodnim novinama“, broj 145/24., dodatno je izmijenjen i dopunjen zakonski tekst. Također, uvođenjem eura kao službene valute u Republici Hrvatskoj bilo je potrebno postojeće novčane iznose iskazane u kunama preračunati u eure.
Dosadašnja jedinična vrijednost komunalnog doprinosa utvrđena je u iznosu od 1,00 kune po kubnom metru (m³), odnosno po četvornom metru (m²), što nakon preračunavanja prema fiksnom tečaju konverzije iznosi približno 0,13 eura po m³, odnosno po m².
Ovim Prijedlogom Odluke predlaže se donošenje novog cjelovitog propisa kojim će se postojeće odredbe uskladiti s važećim zakonskim okvirom, jasnije i cjelovitije urediti pitanja obračuna i plaćanja komunalnog doprinosa te propisati uvjeti za ostvarivanje prava na djelomično ili potpuno oslobađanje od plaćanja komunalnog doprinosa.
Jedna od značajnijih predloženih izmjena odnosi se na povećanje jedinične vrijednosti komunalnog doprinosa s dosadašnjih približno 0,13 eura na 1,00 euro po m³ obujma građevine, odnosno po m² tlocrtne površine građevine za građevine za koje se komunalni doprinos obračunava prema tlocrtnoj površini, sukladno zakonskim odredbama.
Predloženo povećanje jedinične vrijednosti potrebno je promatrati u kontekstu proteka vremena od donošenja posljednje Odluke, promjena troškova građenja i održavanja komunalne infrastrukture te potrebe osiguravanja odgovarajućih proračunskih prihoda namijenjenih njezinu građenju i održavanju. Naime, komunalni doprinos predstavlja prihod proračuna jedinice lokalne samouprave koji se, sukladno Zakonu o komunalnom gospodarstvu, može koristiti isključivo za financiranje građenja i održavanja komunalne infrastrukture.
Prijedlogom se nadalje utvrđuje da cijelo područje Općine Sikirevci, odnosno naselja Sikirevci i Jaruge, čini jednu zonu za plaćanje komunalnog doprinosa – I. zonu. Na taj se način osigurava jedinstven i jednak obračun komunalnog doprinosa na području cijele Općine, uzimajući u obzir prostorne i infrastrukturne značajke njezina područja.
Posebna pozornost posvećena je i propisivanju uvjeta za djelomično oslobađanje od plaćanja komunalnog doprinosa, osobito u slučajevima stambene izgradnje namijenjene vlastitom stanovanju. Predloženim odredbama nastoji se pružiti potpora stanovnicima Općine koji ispunjavaju propisane socijalne i prihodovne uvjete, a istodobno zadržati jasno određene i objektivne kriterije za ostvarivanje toga prava.
III. FINANCIJSKA SREDSTVA POTREBNA ZA PROVEDBU ODLUKE
Za provedbu ove Odluke nije potrebno osigurati posebna sredstva u Proračunu Općine Sikirevci.
Prihodi ostvareni naplatom komunalnog doprinosa prihod su Proračuna Općine Sikirevci i koristit će se namjenski, u skladu sa Zakonom o komunalnom gospodarstvu, za financiranje građenja i održavanja komunalne infrastrukture na području Općine.
IV. ZAKLJUČAK
Slijedom navedenoga, predlaže se donošenje nove Odluke o komunalnom doprinosu Općine Sikirevci kojom će se urediti sva pitanja od značaja za utvrđivanje i naplatu komunalnog doprinosa, uskladiti postojeće odredbe s važećim zakonskim okvirom te utvrditi nova jedinična vrijednost komunalnog doprinosa.
Predlaže se da Općinsko vijeće Općine Sikirevci, nakon provedene procedure javnog savjetovanja i razmatranja eventualnih primjedbi, prijedloga i mišljenja zainteresirane javnosti, donese predloženu Odluku.

